Magnus Heunicke (S), 2006-05-03:
Det er jo, kan man sige, på sin vis vanskeligt at holde ordførertale her i dag.
Fra Venstre hørte vi først ministeren og dernæst ordføreren nærmest juble her fra talerstolen over forslaget.
Alligevel fik Folketinget at vide, at vi vist var nogle nedtrykte gråvejrsmennesker, når vi forventede, at den jubel også skulle udmøntes i, at man også ville stemme for forslaget.
Regeringen tøver stadig væk, præcis som det var tilfældet, da vi for halvandet år siden behandlede et lignende forslag.
Det er ikke bare et tilfældigt, meget teknisk forslag.
Det er faktisk en sag, synes jeg, som rækker langt ud over de rent teknologiske spørgsmål.
Åbne standarder er jo med til at definere os som demokrati og også til at sikre et fair udgangspunkt for alle it-brugere.
Det er jo en fordel, også hvis man ser Danmark som et konkurrerende land, der er et lille land, men samtidig skal ud og konkurrere på åbenhed og på kommunikation med andre lande og andre medspillere på den internationale scene.
I dag er det jo sådan, at vi kunne sammenligne det med, at man skulle have et telefonabonnement hos TDC for at komme igennem til det offentlige.
Sådan er status på indførelsen af åbne standarder i dag, og der er det besynderligt, at der skal gå så lang tid, før regeringen siger, at nu er de vist nok endelig klar med noget.
Den 14. januar 2005 afviste regeringen at bakke op om det her forslag, og jeg citerer fra talerstolen fra ministerens tale dengang: »Desværre må jeg sige, at de økonomiske og de teknologiske konsekvenser ved en gennemførelse af beslutningsforslagets konkrete forslag på nuværende tidspunkt forekommer noget uklare.
... Herefter vil vi følge op på dette arbejde i den årlige it- og telepolitiske redegørelse«
Det er altså stort set det samme, som vi har hørt i dag.
Jeg har så faktisk læst i den her it- og telepolitiske redegørelse fra i år, og hvad kan man så finde frem der?
Ja, der står fem linjer, der beskriver udviklingen, fem linjer, som ministeren har ment er det, som er udtryk for, at der er den store offensive satsning, som man siger skal bringe klarhed over disse ting, som dengang for halvandet år siden var uklare.
Det er de så altså åbenbart stadig væk, ja, det er jo klart, når man kun ofrer fem linjer på dem.
I Socialdemokratiet synes vi, at det er et bragende godt forslag.
Åbne standarder er afgørende for, at vi kan kommunikere bedre og skabe innovation og udvikling og dermed også skabe øget velfærd og vækst for alle borgere i Danmark.
Derfor kan vi kun undre os over, at man altså fra regeringens side afviser at være med her og lade hele Folketinget stå som dem, der gerne vil have handling, mens regeringspartierne altså ikke vil og siger, at der er et udvalg, som vi er nødt til at afvente.
Jeg vil også kvittere for de partier, som har ændret holdning siden sidst.
Det er jo Dansk Folkeparti, jeg tænker på.
Jeg synes, det er glædeligt, at man nu er med på det her hold.
Jeg håber, at Dansk Folkepartis indflydelse på regeringen også ved denne lejlighed kan ende med, at vi kan få den skubbet i den rigtige retning.
Det er uforståeligt, at regeringen bliver ved med at udskyde det.
Vi Socialdemokrater bakker fuldt og helt op om det og vil også være med til under et udvalgsarbejde at se på, om vi kan finde små ændringer, der kan gøre ministeren i et bedre humør, når det drejer sig om dette forslag.